АТГIАЧВА ЙГЬЫРХЪАЗЫМ ДЫЗГХАЗ. 

ЛахъвгIахъасракIла йгIалагитI агIвычIвгIвыс йылахь,
ЗынзаджвыкIгьи дымпсыхныс дгIаншазшва ауи.
ЛахъвгIахъасракI ауи дазнарцахитI йчIвылахъв,
Ари адгьыл апны дгIанымшазшва зынгьи…
(Кубанов Ахмат)

Апхьахьа-уасаражвкI йажваква «Азаман гьакIвым йымгIвайсуа, тшызпсахуа адуней йыкву абанпараква ракIвпI, азаман зджьарагьи йыгьцум, йагIвсуа агIвычIвгIвыс нцIраква ракIвпI» – йанакIвызлакIгьи цIолата удырхъвыцитI. АгIвычIвгIвыс адуней зныпI дъадзагIаквылуа, нцIракIпI йыму. Ауи мчыла йыквихырныс заджвгьи дгьахвитым. Ага ауаса йаъазтынгьи, ари йхъынхIвуа адгьыл заджвгьи йшичIвым, ауи пшвыма дшамам ауагIаква рыуа щардагIвы йанырхъаштылхуа ншитI.

ЙагIамкIва абзазара йалцIыз агIвычIвгIвыс йъахIыльчва ргвы йанылыз ахвырта, йсабиква рйыбара ахв зынгьи заджвгьи йгьизышвахуашым. Асквш 2014, июль а 15 агIан сквш 41 ахIа дыртамкIва Къарча-Черкес Республика АуагIа Айззара (а-Парламент) адепутат КЪВНЫЖВ МухIамад Асльанбакь йпа дщхатI. Ауи ахабар чIвыхь МухIамад йаргванква, йынбжьагIвчва, дызцынхуз, дыздыруаз – зымгIвагьи ргвы йастI, рхъаква кIанарышвтI.

Къвныжв МухIамад асквш 1973, мартI а 15 Псыжв кыт апны дйытI. ДшчкIвыныз йгIашIарышвта аспорт дхънахтI, самбо абакIрала Россия ауацIала йгьи адунейла ачемпионра дырзынадзатI. Псыжв кыт афутболасыгIвчва дрылата «Абазги» команда ахьыз дута йдыргатI. Ауи ймачIымкIва йбзира алапI агвып йрапхъагылагIвыз йгьи зымгIвалагьи йадызгалуаз Къвныжв МухIамад.

Асквш 2009 агIан ауи мандаткIла йалу й-1-хауа алхра округ йбзазауа алхыгIвчва Къарча-Черкес Республика АуагIа Айззара (а-Парламент) адепутатра йызхъарцIатI. ХIреспублика ахабзалыхра орган далата Къвныжв МухIамад ауагIа рбзазара агъьчIвра йазынхуш ахабзаква дрыдынхалуан.

ЙцIыхъвахауа асквшква Къвныжв МухIамад Асльанбакь йпа Черкесск йаныргIалу «ПАТП!1» къральыгIва унитар нхарта даунашвачпагIвын. Ауи йбзирала атранспорт нхарта автобус шIыцква гIадзун, аъачIвагIагIвчва ауагIа ргвы йнадзауата рхъвдаквцIараква дырхъйун.

Къвныжв МухIамад дыздыруаз, дызцынхуз зымгIвагьи йгвчIагIвра гIалыркIгIун. Акытла збзазара анадзара накъву, йчмазагIву, цхърагIаракI йазыбжу щардагIвы йзыразта ахрат дцатI. МухIамад гватра ду злаз дпан, даща бзийын, даба нардзан. Ауи уахьчIвала адуней уысква дрылцIын, зынгьи йшIымчIвахуаш йахрат мгIва дыквылтI. МухIамад дыздыруаз, йъахIыльчва, йынбжьагIвчва рыхьызла швабыжта дшхIпхаз хIхIвитI. Йахрат пшдзазтI. Абанпараква ркьазу шIназмырчIвушта йгIайтынхаз асабиква раба йгIанйымцIыз гIанырцIрагIатI.

АнбжьагIвчва, аъахIыльчва.